SAMPLE CONSTITUTION - Hre Mang\nKAWHHRAN CONSTITUTION & BYLAWS SAMPLE\n(A hnuailam ih nganmi hi kawhhran (local church) ah dan le dun (constitution le bylaws) zohthim dingah nganmi asi ih nanmah local church thawn kaih aw in rem, bet, hman theih asi).\n-------(na kawhhran hmin) ih Constitution & bylaws tuahtu committee in a hnuailam pawl hi a zohfiah hnu ah Church council hnenah ---- ni ah a ap ih church council in ni ------ ah an lungkim hnu ah kawhhranpi general meeting ni ------- ah nemhnget ding/mi asi.\n(Kawhhran hrekkhat ahcun “Church Council” lole “Church board” lole “Combined Commettees” lole “Executive Committee” tla asi thei.)\nChurch constitution & by-laws tuah tikah local church lenglam ihsin association pehtlaihmi a um asile association ihsin upa, constitution lamah epert, lole kawhhran lenglam ihsin kawhhran kaihhruai awknak lamah thiamsang pawl rawn in constitution committee pawlkom ruangzing nakah sawm in thurawn neih a tha.\n-----------(kawhhran hmin ) ih Constitution & By laws.\nHimi constitution cu a hnuailam thu pawl hrangah asi:\n1) Zumnak thurin kenkawh le kilhimnak,\n2) Kawhhran member pakhat ciar ih zalennak dingfel zetin kilhimnak,\n3) Pawnlam biaknak pawlkom ih hnaihnoknak um loin rawngbawlnak zalennak kilhimnak,\n4) Kawhhran sung thu felfai ten lairelnak, member pawl kaihhruainak, lenglam thawn pehtlaihnak le kawhhran thansohnak hrangah felfai le a thabik in rawngbawl thei nak hrangah tuah mi asi.\nKawhhran hmin cu --------------------tiah kawh asi ding.\nKawhhran association ----------------------- ah le -----------------convention ah a tel ding.\nKawhhran hmunpi cu ------------------------(kawhhran address) ah asi ding.\nIV. TUMTAH MI\n------------(kawhhran hmin) ih tumtahmi pawl tla cu:\n1) Pathian thangthat sunloih (Seem 1:27, Isaiah 43:7, I Kor. 10:31)). Pathian hmin sunloihtu dingah sersiam kan si vekin Pathian hmin sunloih thangthat.\n2) Leitlun miphun tinkim hnenah Thuthangtha karhzai ter (Mathai 28:19-20).\n3) Zumtu pawl nun tundin: Zumtu pakhat cio Pathian in a kawh vekin Pathian rian in an tuanvo an tuansuah thei nak hrang tundin (Eph. 4:12; 4:16).\nV. ZUMNAK THURIN.\nA hnuailam kawhhran thurin hi zumnak thuhrampi asi.\n(a hnuai lam ih zumnak thuken ngan mi hi Southern Baptist ih zumnak thurin le thuken “The Baptist Faith and Message” lehmi asi).\n1. THU HIANGHLIM (The Scriptures)\nBible Thianghlim cu milai hnenah Pathian a phuansuah awknak thupuan asi ih Pathian thawkkhawmnak in milai ih nganmi asi. Pathian ih in zirhnak famkim ro sunglawi asi. Pathian cu thuhram suahnak asi ih rumdannak cu a tumtahtawp si in a sungthu cu palhnak umloin thutak asi. Curuangah Thuthiang hmuahhmuah cu a zaten rinsan tlak a dikmi asi. Pathian in milai parah lai a reldan pawl in sim ruangah leilungtawp tiang a hmun dingih khrihfa pawl pumkhat sinak thuhrampi, milai zapi ten nuntu dan milai nun thuken, biaknak lam ruahnak thuhrampi khal asi. Thuthiang zapi ten Khrih theihpitu asi ih Pathian thupuan ih a simfiangbikmi khal asi.\n2. Pathian (God)\nA nungmi Pathian diktak cu pakhat lawng a um. Amah cu fimnak, thlarau, bulpak nunnak, Sersiamtu, Rundamtu, Kilhimtu, sersiammi ziangkim Uktu asi. Kilkip famkimnak ah siseh thianhlimnak ah siseh tahthim ding um lomi asi. Pathian cu ziangkim ti thei, ziangkim thei asi; ziangkim a theihnak cu ziangkim a huap, tuihlan thil cang zomi, hlan thu, a tu ah a cang rero laimi, a cang lai dingmi, le a sersiammi pawlih duhhril nak in thuthluknak an tuah dingmi pawl tiang a huap theh asi. Amah cu a sangbik duhdawtnak, upatnak le thungainak thawn sunloih ding kan si. A sunglam thu ah thumkom Pathian asinak cu kan hnenah Pa, Fapa, le Thiang Thlarau in a lang ih pakhat ciar in a pak sinak nei nacingin Pathian pakhat sinak, a nungmi, a ummi sinak a thenthek ter cuan glo.\nGenesis 18:1ff.; Psalms 2:7ff.; 110:1ff.; Isaiah 7:14; 53; Matthew 1:18-23; 3:17; 8:29; 11:27; 14:33; 16:16,27; 17:5; 27; 28:1-6,19; Mark 1:1; 3:11; Luke 1:35; 4:41; 22:70; 24:46; John 1:1-18,29; 10:30,38; 11:25-27; 12:44- 50; 14:7-11; 16:15-16,28; 17:1-5, 21-22; 20:1-20,28; Acts 1:9; 2:22-24; 7:55-56; 9:4-5,20; Romans 1:3-4; 3:23-26; 5:6-21; 8:1-3,34; 10:4; 1 Corinthians 1:30; 2:2; 8:6; 15:1- 8,24-28; 2 Corinthians 5:19-21; 8:9; Galatians 4:4-5; Ephesians 1:20; 3:11; 4:7-10; Philippians 2:5-11; Colossians 1:13-22; 2:9; 1 Thessalonians 4:14-18; 1 Timothy 2:5-6; 3:16; Titus 2:13-14; Hebrews 1:1-3; 4:14- 15; 7:14-28; 9:12-15,24-28; 12:2; 13:8; 1 Peter 2:21-25; 3:22; 1 John 1:7-9; 3:2; 4:14-15; 5:9; 2 John 7-9; Revelation 1:13-16; 5:9-14; 12:10-11; 13:8; 19:16.\nThlarau Thianghlim cu Pathian thlarau asi ih Pathian sinak famkim a nei. Thlunghlun san lai ih Pathian mithianghlin pawl kha Thuthiang ngan dingin a thawkkhum hai. Cencilh tahrantin thutak thei thei dingin milai pawl a bawm. Khrih a sunlawih. Milai pawl hnenah sual, dingfelnak, le thuthennak pawl a theihfiang ter. Rundamtu hnenah milai pawl a hruai ih hrintharnak a neihter. Hrinthar nak thawn cawp le cilh in Khrih ih ruangpum sungah zumtu pawl cu tihnimnak a pek. Kawhhran sungah Pathian an rian thei nak ding hrangah zumtu pawl nunah khristian mizia a thanlenter ih zumtu pawl thazang a pek, cutin thlarau laksawng pawl famkimten a neihter hai. Nineta rundamnak ni hrangah zumtu pawl cu seal a khen hai. Khrihfa pawl cu Khrih hmuihmel an ken famkim thei nak dingah a umpi ringring. Pathian riannak, thangtharnak, le Thuthangtha karhzai ternak ah zumtu pawl mit a vangter ih huham cahnak a neihter.\nGenesis 1:2; Judges 14:6; Job 26:13; Psalms 51:11; 139:7ff.; Isaiah 61:1-3; Joel 2:28-32; Matthew 1:18; 3:16; 4:1; 12:28-32; 28:19; Mark 1:10,12; Luke 1:35; 4:1,18- 19; 11:13; 12:12; 24:49; John 4:24; 14:16-17,26; 15:26; 16:7-14; Acts 1:8; 2:1-4,38; 4:31; 5:3; 6:3; 7:55; 8:17,39; 10:44; 13:2; 15:28; 16:6; 19:1-6; Romans 8:9-11,14- 16,26-27; 1 Corinthians 2:10-14; 3:16; 12:3-11,13; Galatians 4:6; Ephesians 1:13-14; 4:30; 5:18; 1 Thessalonians 5:19; 1 Timothy 3:16; 4:1; 2 Timothy 1:14; 3:16; Hebrews 9:8,14; 2 Peter 1:21; 1 John 4:13; 5:6-7; Revelation 1:10; 22:17.\n3. Milai (Man)\nMilai cu Pathian in a hleicu in amai hmuihmel kengin a sersiammi asi. A sersiammi parah thu neitu dingah nunau le mipa a sersiam. Nunau mipa sinak cu Pathian ih sersiammi thatnak pakhat asi. A hram thawk ah milai cu sualnak thei dah lo asi ih Pathian in duhhril theinak a neihter mi asi. Amai duhhrilnak in milai cu sualnak sungah a tla lut ih cuticun milai hmuahhmuah sualnak sungah a luhpi. Satan thlemnak ruangah milai cu Pathian dan pahbal in sual a tuah ih a hram thawk ih mawh nei lo dinhmun ihsin sual fate ah a cang. Cuticun milai mizia cu sual cithlah asi zo ih a umnak leitlun khal sual lam hawi ah a canglan ta. Curuangah milai duhhril thei asinak cu daan pahbaltu ah a cang ih mawhsianak hnuai ah a thleng asi. Pathian zangfahnak lawngin milai cu Pathian thawn a thianghlimmi pehtlaih awknak hnuai ah a thlenpi thei ih Pathian in milai a sersiam tikah Pathian tumtah pawl khal Pathian zangfahnak lawngin milai in a tuah famkim thei asi. Pathian in amai hmuihmel kengin a sersiam ruangah bulpak pakhat ciar nun ah milai cu sunglawi zet sinak a nei ih milai hrangah Khrih a thihnak ruangah milai zokhal ziang miphun asi khal le a sunglawi zetmi bulpak sinak nei in upat tlak le khristian duhdawtnak cohlang tlak asi.\n4. Rundamnak (Salvation)\nRundamnak timi cu milai pumhlum rundamnak asi. Amai thisen in sankhuk hrang milai rundamnak tuansuaktu Jesus Khrih cu Lal le Rundamtu ah a cohlangtu pawl hnenah rundamnak cu a lakin pek asi. Rundamnak in hrintharnak, thiamcoternak, thianternak, le cawimawinak pawl a huap tel theh asi. Jesuh Khrih ah bulpak zumnak siar lo rundamnak lamzin dang a um lo.\nA. Hrintharnak, lole piantharnak, cu Pathian zangfahnak hnatuan asi ih Jesuh Khrih ah zumtu cu sersiamtthar a sinak asi. Thiang Thlarau hnatuannak in thinlung thlengnak asi ih sual theihternak ihsin misual in sual sirnak le Jesuh Khrih ah zumnak thawn Pathian hnenah kirsalnak asi. Sir awknak cu sual ihsin Pathian hnenah kirsalnak asi. Zumnak timi cu Jesuh Khrih cu bulpak rundamtu le Bawi ah nun pumhlum hlan in cohlannak, nun ap awknak asi.\nC. Thianternak timi cu hrintharnak ihsin a thawkmi asi ih nitin hmuhtawnmi ah Pathian tumtah hrangah zumtu cu rethran mi asi ih Thlarau Thianghlim cencilhnak le hnatuannak in thlarau le thinlung ken lamah pitling nun pan dingin thansoh vivo nak asi. Pathian zangfahnak hnuai ah thansohnak cu zumtu pakhat leitlun nunsung pehzawm vivo ding mi asi.\nGenesis 3:15; Exodus 3:14-17; 6:2-8; Matthew 1:21; 4:17; 16:21-26; 27:22-28:6; Luke 1:68-69; 2:28-32; John 1:11- 14,29; 3:3-21,36; 5:24; 10:9,28-29; 15:1-16; 17:17; Acts 2:21; 4:12; 15:11; 16:30-31; 17:30-31; 20:32; Romans 1:16-18; 2:4; 3:23-25; 4:3ff.; 5:8-10; 6:1-23; 8:1-18,29- 39; 10:9-10,13; 13:11-14; 1 Corinthians 1:18,30; 6:19-20; 15:10; 2 Corinthians 5:17-20; Galatians 2:20; 3:13; 5:22- 25; 6:15; Ephesians 1:7; 2:8-22; 4:11-16; Philippians 2:12-13; Colossians 1:9-22; 3:1ff.; 1 Thessalonians 5:23- 24; 2 Timothy 1:12; Titus 2:11-14; Hebrews 2:1-3; 5:8-9; 9:24-28; 11:1-12:8,14; James 2:14-26; 1 Peter 1:2-23; 1 John 1:6-2:11; Revelation 3:20; 21:1-22:5.\n5. Zangfahnak ah Pathian Tumtah (God's Purpose of Grace)\nGenesis 12:1-3; Exodus 19:5-8; 1 Samuel 8:4-7,19-22; Isaiah 5:1-7; Jeremiah 31:31ff.; Matthew 16:18-19; 21:28- 45; 24:22,31; 25:34; Luke 1:68-79; 2:29-32; 19:41-44; 24:44-48; John 1:12-14; 3:16; 5:24; 6:44-45,65; 10:27- 29; 15:16; 17:6,12,17-18; Acts 20:32; Romans 5:9-10; 8:28-39; 10:12-15; 11:5-7,26-36; 1 Corinthians 1:1-2; 15:24-28; Ephesians 1:4-23; 2:1-10; 3:1-11; Colossians 1:12-14; 2 Thessalonians 2:13-14; 2 Timothy 1:12; 2:10,19; Hebrews 11:39–12:2; James 1:12; 1 Peter 1:2- 5,13; 2:4-10; 1 John 1:7-9; 2:19; 3:2.\n6. Kawhhran (The Church)\nMatthew 16:15-19; 18:15-20; Acts 2:41-42,47; 5:11-14; 6:3-6; 13:1-3; 14:23,27; 15:1-30; 16:5; 20:28; Romans 1:7; 1 Corinthians 1:2; 3:16; 5:4-5; 7:17; 9:13-14; 12; Ephesians 1:22-23; 2:19-22; 3:8-11,21; 5:22-32; Philippians 1:1; Colossians 1:18; 1 Timothy 2:9-14; 3:1- 15; 4:14; Hebrews 11:39-40; 1 Peter 5:1-4; Revelation 2- 3; 21:2-3.\n7. Baptism le Bawipa Zanriah (Baptism and the Lord's Supper)\n8. Bawipa Ni (The Lord's Day)\n9. Lalram (The Kingdom)\n10. San Neta Thil (Last Things)\nIsaiah 2:4; 11:9; Matthew 16:27; 18:8-9; 19:28; 24:27,30,36,44; 25:31-46; 26:64; Mark 8:38; 9:43-48; Luke 12:40,48; 16:19-26; 17:22-37; 21:27-28; John 14:1- 3; Acts 1:11; 17:31; Romans 14:10; 1 Corinthians 4:5; 15:24-28,35-58; 2 Corinthians 5:10; Philippians 3:20-21; Colossians 1:5; 3:4; 1 Thessalonians 4:14-18; 5:1ff.; 2 Thessalonians 1:7ff.; 2; 1 Timothy 6:14; 2 Timothy 4:1,8; Titus 2:13; Hebrews 9:27-28; James 5:8; 2 Peter 3:7ff.; 1 John 2:28; 3:2; Jude 14; Revelation 1:18; 3:11; 20:1- 22:13.\n11. Thuthangtha karhzai ter rawngbawl (Evangelism and Missions)\n12. Fimthiamnak (Education)\nKhrihfa biaknak cu theihnak mitvan termi le fimnak hrampi ah a hngat aw mi zumnak asi. Jesuh Khrih ah fimnak le theihnak rohthil hmuahhmuah a khawlkhawm aw theh asi. Zirnak thianghlim hmuahhmuah cu Khristian ro sunglawi asi. Hrintharnak cu milai sia tha theihnak sunglam mit hmuahhmuah a vangter ih theih duhnak halnak a neihter asi. Cui hlei ah zirnak ih man cu mission hnatuannak hrangah siseh zapi hlawknak thatnak hrangah siseh a pehtlaihmi asi ruangah kawhhran in siangzetin a bawm dingmi asi. Khrih ih milesa pawl hrangah Khristian zirh awknak famkim, thlarau lam cangvaihnak famkim a tul hrimhrim mi asi. Khristian fim zirnak ah zirnak lam zalennak le zirnak lam tuanvo a kawpcih tengteng a tul asi. Zalen nak timi felfai ten milai pehtlaih awknak tuah tha tu si dingin tawpcinri a nei ringring asi. Khristian tlawng, college le university ah zirhtu pakhat ih zalennak cu Jesuh Khrih ih umpinak, Thuthiang in a simzat, le tlawngih a umsan sungah tawpcin a nei ringring asi.\nDeuteronomy 4:1,5,9,14; 6:1-10; 31:12-13; Nehemiah 8:1- 8; Job 28:28; Psalms 19:7ff.; 119:11; Proverbs 3:13ff.; 4:1-10; 8:1-7,11; 15:14; Ecclesiastes 7:19; Matthew 5:2; 7:24ff.; 28:19-20; Luke 2:40; 1 Corinthians 1:18-31; Ephesians 4:11-16; Philippians 4:8; Colossians 2:3,8-9; 1 Timothy 1:3-7; 2 Timothy 2:15; 3:14-17; Hebrews 5:12- 6:3; James 1:5; 3:17.\n13. Thilpek kilkhawi (Stewardship)\nGenesis 14:20; Leviticus 27:30-32; Deuteronomy 8:18; Malachi 3:8-12; Matthew 6:1-4,19-21; 19:21; 23:23; 25:14-29; Luke 12:16-21,42; 16:1-13; Acts 2:44-47; 5:1- 11; 17:24-25; 20:35; Romans 6:6-22; 12:1-2; 1 Corinthians 4:1-2; 6:19-20; 12; 16:1-4; 2 Corinthians 8-9; 12:15; Philippians 4:10-19; 1 Peter 1:18-19.\n14. Pawlkomnak (Cooperation)\n15. Khristian le leitlun milai umtu khawsak (The Christian and the Social Order)\n16. Remdaihnak le Ral (Peace and War)\n17. Biaknak Zalennak (Religious Liberty)\n18. Insang (The Family)\nGenesis 1:26-28; 2:15-25; 3:1-20; Exodus 20:12; Deuteronomy 6:4-9; Joshua 24:15; 1 Samuel 1:26-28; Psalms 51:5; 78:1-8; 127; 128; 139:13-16; Proverbs 1:8; 5:15-20; 6:20-22; 12:4; 13:24; 14:1; 17:6; 18:22; 22:6,15; 23:13-14; 24:3; 29:15,17; 31:10-31; Ecclesiastes 4:9-12; 9:9; Malachi 2:14-16; Matthew 5:31-32; 18:2-5; 19:3-9; Mark 10:6-12; Romans 1:18-32; 1 Corinthians 7:1-16; Ephesians 5:21-33; 6:1-4; Colossians 3:18-21; 1 Timothy 5:8,14; 2 Timothy 1:3-5; Titus 2:3-5; Hebrews 13:4; 1 Peter 3:1\nVI. KAWHHRAN PAWLKOM KAIHHRUAI AWKDAN\n-------(Kawhhran hmin) cu independent local church in a dingmi kawhhran asi vekin kaihhruai awknak cu kawhhran member pawl parah a thum aw ih Pathian Thlarau ih hruainak, Bible thurin thawn kaih aw in member pawl lungkimnak vekin kaihhruai awk asi ding. Local church pawnlam ah Pathian rawngbawl tlangnak ah siseh khat le khat sawmdawl awk tawnnak hrangah --------- association le …………….convention a peh zawm ding asi.\nVII. BULPAK HLAWKNAK HAWL LO PAWLKOM ASINAK LE KAWHHRAN TAWP TER TIKAH\nKawhhran bulpak cu hlawknak hawl lo (non-profit) pawlkom asi ding. Lotheihlo in kawhhran tawpter tul dinhmun a thlen tikah kawhhran member 85 lungkimnak in tawpter asi dingih kawhhran sumpai le bungrua neihmi pawl cu kawhhran tumtah thawn a kaih aw mi (US asile IRS ih cohlan mi 501©3) pawlkom aslole kawhhran association le convention telnak ah pek asi ding.\nVIII. CONSTITUTION & BYLAWS REM/THLENG THEINAK\nPawlkom constitution & bylaws rem/thleng a tul tikah kawhhran EC/Church council ih constitution & bylaws zohfeltu committee a din dingih rem/thleng dingin an ruat cia mi cu EC/Church council in azoh hnu ah kawhhran member pawl hnenah kopi a zem suak dingih general meeting ah mipi 75% ih lungkimnak vekin rem/thleng theih asi ding.\nI. KAWHHRAN MEMBER\nA. Member si thei nak (Qualifications):\n…….. (kawhhran hmin) member cu a hnuailam vek asi dng.\na. Jesuh Khrih cu rundamtu le Pathian tiah pomtu asi dingih Bible cu milai nun kaihhruaitu Pathian tongkam tiah a zumtu asi hlei ah kawhhran constitution & bylaws thlun dingin lungkimtu asi ding.\nb. Kawhhran member pakhat cu kawhhran membership form a fill up hnu ah kawhhran mipi hmaiah apnak neih asi ding. Cutin a remcang thiam lo asile pastor le kawhhran upa pawlin a hmun remcangnak ah membership form fill up hnu ah thlacamnak thawn apnak neih theih asi ding.\nc. Kawhhran member lutdan a phunphun a um thei.\n1. Baptisma latu: Piangthar pekte cu tihnimnak pek asi hnu ah member ah lawmlut asi ding. 2. Kawhhran dang ihsin a thawn a um asile a rak um dahnak kawhhran ih cakenmi zohsak hnu ah zumtu felfai asi ti theihmi cu member ah lawmlut asi ding. 3. Zumnak thuanthu ca ngan tahratin piantharnak tihnimnak, le kawhhran sung rak um le cangvaihnak pawl thu hla cipciar theih hnu ah zumtu felfel asi ti ah theih mi cu member ah cohlan lawmlut theih asi ding. 4.Kawhhran member a rak si dah mi dawisuakmi siseh dinhmun pakhat ruangah kawhhran ah kirsal in laklut mi tla an um thei.\nC. Member ihsin tawptermi.\n1. Kawhhran dangah thawn duhtu an um asile thawnnak caken in member tawpter asi ding. 2. Kawhhran theihter loin kawhhran dangah member alut asile a member sinak tawpter asi ding. 3. Kawhhran member a thih tikah member sinak a tawpcih. 4. Member pakhat cu a nuncan ziaza ah Pathian le kawhhran hminsiat tertu nun in a nung ih pastor le kawhhran upa pawl in thaten thu hla an zirh sim hnu ah tuatthat theih nawn lo asi tikah member ihsin dawisuak theih asi ding.\nD. Member orientation. Kawhhran member si duh an um tikah membership orientation a kai ta ding. Kawhhran zumnak thurin, kaihhruai awkdan, member pakhat ciar ih theihtulmi le tuanvo pawl a zir hmaisa ding.\nKawhhran member pakhat ciar in kawhhran thurin le thuken vekin kawhhran sungah tuanvo a nei ih canpual khal a nei asi. Bible in milai nuntu a zirh vekin amah le mah kilkhawi aw in nun ding khal tuanvo a nei asi. Cui hlei ah kawhhran member pakhat ciar in kawhhran constitution & bylaws sungah ngan khummi vekin tuanvo le mawhphurhnak canpual pawl khal a nei ve asi.\nII. KAWHHRAN TUANVO NEITU\nKawhhran tuanvo neitu pawl cu Bible in a zirh vekin nuncan ziaza mawi le hmin thatnak neitu asi ding.\n1. Pastor cu I Tim 3:1-7 ah Bible in a simmi vek sinak neitu asi ding. Zirnak, thiamnak, le hmuhtawnnak in a zummi le nunpi mi thutak langtertu asi ding.\n2. A tuanvo pawl tla cu:\na) A tuanvo tlangpi: Thuthangtha sim, zumtu pawl Pathian hmanrua tha si dingin kaihhruai, zirhtu, bulpak nun tuahtha tu (counseling), kawhhran kaihhruaitu, pawlkom ruangzing timtuahtu (planning), pawlkom kaihhruai in a tumtah famkim dingin lamzin hmuhtu asi.\n(b) Kawhhran kaihhruaitu asi: kawhhran hruaitu tuanvo neitu pawl pakhat ciar an tuanvo an tuansuah theinak hrangah hruaitu lamzin hmuhtu asi ih Pathian biaknak, Thutak simsuahnak, fim zirnak, le thutak nunpitu nun an neih theinak ding hrangah kaihhruaitu asi. (c) Committee hmuahhmuah ah ex-officio dinhmun nei in a tel theh ding. (Kawhhran ih remrelnak vekin EC, Church Council, General meeting ah chairman/moderator kaitu khal asi thei).\n(d) Amah a um lo tik khalah deacon pawlin an tuanvo ciar famkim ten an tuansuah thei nak ding hrangah bawmtu, lamzin hmuhtu asi ding.\ne) Kawhhran member siatni thatni ah tuanvo la in a tuamhlawmtu asi ding. (Kawhhran in cipciar in siatni thatni tawmhlawm awknak thu ngan cia in neih a tha).\n3. Pastor laklut dan\n(a) Pastor a tul tikah kawhhran in pastor hawl a si ding.\nb) Kawhhran EC in pastor hawltu committee a tuah ding (kawhhran hrekkhat ahcun EC pawl hi pastor hawltu committee tuanvo lak theih asi). Pastor hawltu committee in kawhhran ih tulmi pastor an hawl ding. (Senior pastor a um asile bawmtu pastor an hawl tikah senior pastor in pastor hawltu committee a ho ding).\nc) Pastor hawltu committee in pastor dil theih nak thu an than ding, lole anmah in pastor tuan theitu an hawl ding. An hawlsuahmi lak ihsin mi pakhat kawhhran EC ah an suahpi ding.\n(d) Kawhhran EC (Church council/Combined) in pastor thu rel dingin meeting an ko dingih pastor hawltu committee in an hawlsuahmi thu an sim ding. Pastor thu rel dingih meeting kawh tikah a mal bik zarhkhat duh talah kawhhran ah thu than cia asi ding.\ne) Mipi suakkhawmtu pawl ¾ lungkimnak in pastor hawlmi cu lungkimnak tuah asi ding.\nf) Committee ih lungkimmi cu general meeting, kawhhran mipi zapi in vote an nemhnget nak tuah asi ding. Kawhhran mipi hnenah amal bik zarhkhat duh ah thu than asi dingih pastor lak dingmi ih thuanthu tawi pawl mipi hnenah theihter cia si ding. Mipi pungkhawm in vote an thlak dingih 85% lungkimnak in pastor laklut ding nemhnget asi ding.\n4. Can bikhiah (term):\na) Laklutmi pastor cu amai duhhrilnak in a ban hlan lo, asilole kawhhran in an cawlhter hlan lo pastor a tuan ding. Ziangthu ruangah pastor ihsin a cawl khal asile ni 90 damkhan in simcia awk hnu ah asilole pastor le kawhhran lungkim tlangnak vekin pastor hnatuan cawlh asi ding.\nb) Kawhhran le pastor karlakah lungkimtlangmi ca in ngan khum cia asi ding.\nc) (Pastor a cawl tikah pastor a cawlh ihsin thla 3 hlawh thawn bangrep mi sumpai kena asi ding. )\nB. Kawhhran Hantuantu dang\nKawhhran in a tuldan vekin kawhhran hnatuantu lak asi ding.\n1. Kawhhran hnatuantu lak tikah hnatuan latu committee hran din theih asi. Hnatua laktu committee ah pastor in a ho ding. Committee a hran in din loin EC/Deacon pawl tuanvo pek in hnatuantu lak asi khal le pastor lole deacon chairman lole tteam lead in a ho ding.\n2. Hnatuantu lak tikah kawhhran le hnatuantu karlak pehtlaih awknak thu ca in ngan khumcia asi ding. Ca in ngan khum cia mi ah hnatuan hmin, hnatuan ding tuanvo, sumpai hlawh, can bikhiah cia mi, tvp ngan khumcia asi ding.\n1. Mi paziat, can bikhiah:\nKawhhran member 100 ah deacon 5 (lole cu hnakih tam) ret asi dingih kawhhran a tam vivo asile member 50 ah deacon 1 bet vivo asi ding. Deacon can bikhiah mi cu kumkhat lole kawhhran ih lungkimnak in nemhnget mi vekin asi dingih deacon tuancia hrilsal theih asi ding. Deacon lak ihsin OB pawl anmah te an hril aw ding. Chairman, secy cu a tuan bang in a zawnzawn in term hnih tlunlam tuan sunzawm theih asi lo ding.\na) Deacon tuantu cu I Timothy 3:8-13 ah ngan khummi vek sinak a nei ding.\nb) Deacon cu Khristian zumnak a nunpizia, amah bulpak, insang, le vangtlang nunah langtertu asi ding. Pastor thawn rualrem ten hnatuan thei tu, pastor bawmtu asi dingih kawhhran rawngbawlnak ah telin zumnak tipungtu, kawhhran program pawlah tuanvo latu asi ding.\n3. Hril awknak:\na) Deacon hril tikah church council in election commission din asi dingih hril awknak ni amal bik zarhkhat duh ah thancia in mipi tawnkhawmnak ah hrilnak tuah asi ding.\nb) Deacon hril ding pawl cu election commission in an thu hla a hliaklai cia dingih kawhhran thurin le Bible ih zirhmi milai nuntu khawsakdan thawn kaih in a nungtu asi zia thu an tarlang cia ding.\n(a) Deacon ordination hi kawhhran in tuah thei mi canpual asi. Deacon ordination tuah tikah kawhhran ih thusuak vekin pastor le committee in ziangvek sinak neitu pawl ordain pek theih asi timi ruatcia mi a neihmi vekin tuah asi ding.\nb) Ordination committee in deacon ordain dingmi pakhat ciar ih sinak cekfel in kawhhran thurin, le Bible nunphung thawn a kaih aw maw timi an thuanthu pawl an hliakhlai ding.\nd. Ziangkim cekfel timtuah hnu ah deacon ordination nak tuah asi dingih pastor in a hoha ding.\n(a) Deacon pawlin chairman/president an hril ding.\n(b) Kawhhran rawngbawlnak ah deacon cu pastor bawmtu asi ding.\nc) Kawhhran rawngbawlnak ah deacon cun pastor bawm in kawhhran member pawl nun tungdingtu ding rawngbawlnak ah tuanvo a la ding.\n(d) Kawhhran thubuai um tikah thuhla tawlreltu asi ding.\n(e) Kawhhran ordinances (Bawipa zanriah, bapstism, tvp ah pastor bawmtu asi ding).\n(f) Kawhhran committee ah tel in tuanvo latu an si ding.\n(g) Pastor a um lo tikah chairman cu kawhhran committee hmuahhmuah fingkhawitu asi ding.\n(Moderator hi Laimi pawl in kan hmang tuk lo a bang, hman tengteng tulmi asilo, hman duh asile hman theih asi).\n1. Moderator cu pastor lole kawhhran sung ihsin hrilmi pakhatkhat asi ding.\n2. Moderator cu kawhhran meeting ah meeting chair kaitu asi ding.\n3. Moderator a um lo tikah deacon chairman in kawhhran meeting a kaihruai ding.\n1. Cazi/Secretary cu kawhhran thuhla, meeting thusuak ngan khumtu, kilkhawitu, mipi hnen thuthan tul thantu asi. Kawhhran meeting, deacon meeting, church council meeting ah siseh general meeting ah siseh kawhhran report pe tu asi.\n2. Kawhhran member pawl hmin, lutni, suakni, address, naute apni, baptisma pekmi, mithi um tikah siseh kawhhran sungthu poimawh pawl kawhhran record cabu ah ngan khumtu asi.\n3. Kawhhran in ca suak calut, membership certificate, baptisma pekmi, naute thar apmi, tvp kawhhran catul pawl ngunkhumtu le pe suaktu asiih kawhhran thu pawimawh kawhhran thuanthu bu sungah ngankhum in kilkhawitu asi.\n4. Secretary/cazi bawmtu cu secretary/cazi hnatuan bawmtu ah hril asi.\nF. Sumkil (Treasurer):\n1. Kawhhran treasurer cu kawhhran sumpai a lut a suak cazin kiltu, report petu le sumpai kilkhawitu asi. Kawhhran dept dangdang in bank account dangdang nei in sumpai an kil khal asile thlatin, lole church council/church board le general meeting ah kawhhran sumpai account hmuahhmuah cazin la khawm in report ngantu report petu asi.\n2. Sumlut sumsuak cazin cipciar a kilkhawi dingih receipt pawl khal thaten a fingkhawi ding. Cutin kawhhran committee hnenah meeting tinte (lole a tuldan ih zirin) report felfai petu asi. EC/Deacon meeting ah thlatin sumpai report (thlakhat voi 1 meeting), thla 3 voikhat church council meeting le kumkhat voikhat general meetingah kawhhran sumpai report a pe ding.\n3. Kawhhran ihsin sumpai peksuak mi pawl check ngantu khal asi.\n4. Treasurer sumpai record pawl cu auditors in kumkhat voi 1 (lole voi 2) audit an tuah theu ding.\n5. Treasurer hmin in bank account on asi dingih Finance Secretary thawn bank account ah an hmin a um ding. (Kawhhran umnak state ih zir in president tla account ah hmin umter a tulmi a um thei; local church in thurel catnak vekin president/secreratry tla bank account ah telh theih asi) .\nG. Financial Secretary:\n1. Financial secretary cu kawhhran sumpai cazin pawl kilkhawitu asi ding. Kawhhran sumpai hawlsuahdan thu ah siseh record retdan le report pekdan pawl khalah hotu bik asi ding. Kawhhran sumpai lut pawl cu thaten kawhhran bank accountah thunlut asi maw, a petu pawl hmin vekin thaten record tuah asi maw, a petu pawl hnenah lungawithu sim tulmi siseh kawhhranpi in sumpai thu tawlrel tulmi pawl theihtertu khal asi ding.\n3. Sumpai thawhtu pawl hnenah thla 3 voikhat (quarterly) lole kumkhat voikhat (annually) sumpai thawhmi ngankhummi theihternak cakuattu asi ding.\nH. Pawlpi Kilkhawitu (Trustees):\n1. Kawhhran thilri lei, kilkhawi, cazin kaitu an si ding ih amalbik mi 3 tal an si ding. 2. Kawhhran thu laireltu pawlih thusuak loin anmah te thilri lei, zuar, midang san, thilri neitu hmin thleng, tvp an tuah lo ding. 3. Kawhhran aiawh in hmin sign tu, inn le bungrua lei, san , zur tikah siseh kawhhran aiawh in hmin sign tu, thu tawlreltu an si ding.\nI. Church Council:\n1. Church council ah pastor, cazi, sumkil, deacon chairman, CE director, youth ministry director, committee hotu, nubu le mino hotu, pawl an tel ding. 2. Church council in kawhhran tumtahmi le tuah dingmi pawl zoh in pastor le hruaitu pawlin tuah ding an timi pawl a ruat khawm ding, kawhhran calendar a nemhnget ding, kaihhruai awknak thu lai a rel ding, planning a tuah dingih kawhhran program pawl kawhhran ih tumtah vekin an hlawhtlin le tlin lo pawl buuktawn theutu asi ding. 3. Church council ih lungkim cia mi nemhnget tulmi le kawhhran pi ih thuthluknak tuah dingin thu putlut mi cu kawhhran pi meetingah church council in a pulut ding.\nK. Dinhmun lawng (Vacancies):\nTuanvo dinhmun lawng a um tikah pastor le fulltime hnatuantu pawl siar lo, committee member le tuanvo pekmi pawl cu a rang thei bik in kawhhran in meeting kel lole meeting hrang ko in aiawh tu a tuah ding.\nKawhhran committee member pawl cu nomoniting committee pawlin an norminate dingih mi hrekkhat pawl cu floor ihsin anmai lungkimnak la hmaisa in norminate an tuah vekin hril an si ding. Vote in thlak in siseh kut thlir nemhnget nak in siseh local church ih lungkimnak vekin norminate mi pawl hril theih an si ding. Committee pakhatah chairperson le member pa 3 tal an um ding. Committee member aiawh hril tikah dinhmun lawngtertu ih tanta mi cankhiah cia mi zat in aiawhtu in a tuan sunzawm ding. Committee chair in anmah le committee hnatuannak hrangah budget & finance committee hneneh budget proposal a tuah theu ding.\nNorminating committee cu kawhhran sung tuanvo kaitu hril tulmi pohpoh hril tul tikah kumtluan in norminate tuahtu asi ding. Kawhhran sungah hnatuan dinhmun lawng a um tikah zo in a tuan ding a mawi bik, zo in a tuan thei ding, a tulmi fimthiamnak le pumpeknak a neitu, duhnak neitu an hawl dingih ai awh hril tikah siseh a thar hril tikah siseh norminate an tuah ding. Tuanvo kaihmi term cem tikah siseh tuanvo tawpter tikah siseh thihhloh le tuanvo tuan sunzawm theih nawn lo tikah hnatuantu ding norminate a tuah theu ding. Norminating committee in norminate an tuahmi pawl hnenah an tuanvo tuan dingmi felfai ten an sim cia dingin lungkimnak an la hmaisa ding.\nHimi committee in kawhhran budget tuahcia mi vekin sumpai hmansuah si dingin a kilkhawi ding. Sumpai hmandan thuhrampi kawhhran hnenah a pulut dingih felfai, tenren ten sumpai hman thei dingin a tawlrel ding. Church council thawn rawn aw in kumtin October thla sungah hnakum hrang budget proposal a tuah dingih sumpai ziangtin hawlsuah asi ding timi pawl proposal kawhhran ah a tuah ding. Sumpai a hleice in khawn ding a um tikah himi committee ih lungkimnak lak in tuah asi ding. Himi committee hi sumkil ih cazin kumtin audit tawlreltu dingin tuanvo neitu asi ding.\nC. Properties Committee:\nHimi committee cu kumtluan in kawhhran thilri, bungrua pawl a siat remtulmi, thleng tulmi, building, motor, thilri dang pawl lei bet tulmi ngaihven in himten kilkhawi in fingkhawitu asi ding. Thilri remtul, sumpai liamkuan a tam deuh asile stewardship committee (bungrua kiltu) hnenah thlen in tawlrel fel asi ding. Thilri teneu lei tul pawl thleng tul pawl khal himi committee in tuanvo a la dingih thupi hlapi asile kawhhran in thuthluknak tuah dingin thu a putlut ding. (Kawhhran fate ahcun pawlkom bungrua kilkhawitu (trustees) le thilri kiltu (property keepers) hi pakhat khal hman theih asi.\nHimi committee cu ramthim nawr in kawhhran thar dinsuah theidan lamzin hawltu asi ding. Kawhhran thar dinsuah thei dingin thu hla tawlrel in mission hnatuannak tuanvo la tu asi ding. Kawhhran thar dinsuah thei dingin dinhmun asi tikah kawhhranpi lungkimpinak vekin ziangtiang hnatuan tlang ding timi ruangzingtu asi ding. Cuihlei ah mission hnatuannak hrangah local, state, national, le a tul asile international level tiang mission hnatuannak hrang pehtlaih le pawlkom tulmi pehtlaih pawlkom in hma la tu asi ding.\nHimi committee cu kawhhran music program pawl tuangtim tawlreltu asi ding. Kawhhran sung cangvaihnak hrangah music timtuahtu, piano le music instrument tumtu pawl remruattu, hla hruaitu, tivek pawl remruat tawlreltu asi dingih can hleice special program neih tikah pastor bawmtu music le hla lam tulmi tawlreltu asi ding. Music director hnatuantu lak a tul tikah himi committee in lak ding tha a timi a hawl dingih kawhhran ah lungkimnak nemhnget dingin thu a pu lut ding.\nF. Youth Committee:\nMino committee cu kawhhran sung le lenglam ah mino cangvaihnak laireltu le kaihhruaitu asi ding. Kawhhranpi tumtah pitlin thei nak ding hrangah kawhhran pi thawn hnatuan tlangtu asi ding. Mino hruaitu lole palai cu church council ah a to ve ding.\nG. Social and Recreation Committee:\nKawhhran pehtlaih awknak tuahtha dingin pawlkom awknak, picnic, retreat, zanriah kilkhawm, tvp, ziangtin ziangtikah tuah ding timi pawl policies tuahtu asi dingih fingkhawitu khal asi ding. Cutin kawhhran pi cak sinsin theinak ding hrangah pehtlaih awknak pawlkom awknak duhdawt awknak karhzai tertu si dingin program duangtu, fingkhawitu, tawlreltu asi ding.\nH. Kitchen Committee:\nCoka bungrua pawl hmandan policies pawl tuahtu asi dingih thilri pawl thiangfai, him ten, tha zetin fingkhawitu asi ding. Coka hman tikah policies neih vekin hman dingin kilkhawitu asi dingih thil le ri pawl kilkhawitu asi ding. A hmangtu pawlin policies vekin coka thilri pawl hmang dingin a zohkhentu asi ding.\nI. Ordinance Committee:\nHimi committee cu pastor bawmtu asi dingih kawhhran sungah hman theu mi baptism le bawipa zanriah hmandan, thilri lei, hman tikah tuantul mi pawl pastor bawm in tuanvo la tu an si ding.\nJ. Christian Education Committee:\nHimi committee cu a tha thei bik in zirnak lamah kawhhran a thansoh thei nak ding hrangah training program pawl duangtu a si ding.\nA tlangpi thu in:\n1) Sunday School: Sunday school tuanvo cu kawhhran members pawl kha a tul asile clmibur dangdangah then in Pathian thu zirh asi ding. Bible zirh, kawhhran members pawl Bible vekin an nun ih Pathian an thangthat ding, thuthangtha kawhhran sung le lenglamah simsuak ding, nitin nunah zir in riantu tha si ding, kawhhran ih hnatuan le pawlkom ih tumtah pawl cu Bible vekin nitin san neither nunpi dingin simfiang le zirhtu asi ding.\n2. Church Training:\nDiscipleship program cu kawhhran pawlkom zirh awknak hmanrua asi ding. Bible doctrine, Khristian doctrine, nuncan ziaza mawi, kawhhran le pawlkom, hnatuan suahdan, policies pawl a zirh ding: kawhhran hrang hruaitu tha suahpi dingin a zirh ding, kawhhran ministry hrangah training tulmi pawl a tuah sak ding. Kawhhran leadership training le kawhhran tulmi zirnak pawl a tawlrel ding.\n3. Missionary Education Ministry:\nMissionary education ministry cun mission hnatuandan, kawhhran members pawl missionary lungput an neihnak ding hrangah siseh sumpai in siseh mah rori tel in Pathian ram karhzainak hrang le zumtu zapi ten missionary Pathian palai nuntudan in nung thiam dingin zirh awknak tuanvo a la dingih a tuldan vekin kawhhran a kaihruai ding.\nK. Outreach Committee:\nHimi committee cu pastor ih hoha nak in kawhhran kiangkap minung pawl hnenah thuthantha sim, Pathian ram karhzainak program kaihruaitu asi ding. Community evangelism, kiangkap minung pawl hnenah thuthangtha karhzainak hrangah program phunphun ruat in lamzin duang in khawkhangtu asi dingih home visit, Bible study groups, veng hnen, hnatuannak hmun, a tuldan vekin program, milai tawn khawmnak le Pathian thu thawn kaihhruai awknak phunphun lamzin duangtu kaihhruaitu asi ding. Tharau hlo kaihnak hrangah kawhhran member zapi tel thei dingin khua a khang dingih ca suah tulmi ca suah in siseh thlacam group, Bible study group, cangvaihnak phunphun tawlrel in rawngbawlnak ah kawhhran milesa kaihruaitu asi ding.\nL. Committee dangdang a tuldan in kawhhran in a din vivo thei.\nV. Kawhhran Meetings\nA. Worship Services: Colhni sun, le candang kawhhran in a relcat vekin colhni zan, zarhte zan, le nithum zan, pawl kha Pathian biakkhawmnak a tuah ding. Cui hleiah a tuldan in Bible study, thlacam group, veng khawm a phunphun a tuah bet dingih kawhhran member zapi te hrang sangka on asi ding. Worship services hmuahhmuah cu pastor ih kaihhruainak hnuai ah tuah asi dingih pastor a um lole a aiawh remruatmi in tuanvo la in tuah asi ding.\nRegular meeting cu tlatin tlawngkai nitum (?) hmaisa bik zan ah tuah asi ding. Meeting tuah hlan zarhkhat duh ah meeting agendas pawl meeting kaitu ding hnenah simcia in meeting cu zarhkhat duh lamkhan in sawmnak tuah asi ding. Poimawh zual meeting hran um ding asile zarhkhat duh in meeting kaitu ding pawl hnenah than cia asi ding. Meeting kawh tikah meeting agenda, hmun, le can pawl theihter cia asi ding.\n5. Special Business Meeting:\nSpecial business meeting kawh a tul tikah pastor le kawhhran hruaitu (deacon chairman le secretar) in siseh church council in siseh meeting a ko thei ding. Zarhkhat duh lamkhan in meeting kawhnak ca in than cia asi ding.\nMeeting quorum cu meeting kaitu ding pawl lak ihsin thenli thenkhat (1/4) an kim tikah meeting tuah theih asi ding. A tlungpi thu in laimi pawl cun meeting kaitu a hrek (1/2) an kim tikah meeting tuah theih asi).\n7. Parliamentary Rules:\nRobert Rules of Order (revised edition) cu meeing kaihhruai awkdan tlangpi hman dingin ruat asi.\nVI. Licensing and Ordaining\nPathian kawhnak co in amah in duhnak taktak a neihzia a langter hnu ah kawhhran in rawngbawltu tlak zetin a ruatmi cu committee in Christian ministry license a pek thei.\nKawhhran sungah Pathian rian dingin Pathian kawhnak a co tu, pumpeknak a neitu, zirnak lam in siseh tuansuah mi in Thuthangtha rawngbawlnak ah a tlak asi tiah ruat mi cu ordain pek si dingin dilnak ca a tuah ding, lole church council in ordination pek dingin recommend a tuah ding. Kawhhran in ordain pek dingmi cu lungkimnak vote a thlak ding. Pastor in ordination council a tuah dingih ordain pek ding pawl interview siseh thuhla tawlrel tulmi a tawlrel ding.\nA. Nuncan cangvaihdan danglam, kawhhran dan le dun le Bible thurin kalh a um tikah Bawipa in in zirh vekin (Mathai 18:15-17) rualremnak hawl asi ding.\nB. Hminsiat thangsiatnak, kawhhran thurin le dan le dun pahbalnak a um tikah deacon in remrelnak a hawl dingih deacon in a tawlrel fel thei lo asile kawhhranpi ah a thlenpi ding.\nC. Ziangkim tuah tikah Khristian lungput nei in tangdor nak, duhdawtnak le zawi awi awk thei nak le thlacamnak thawn thu tawlrel hnu ah membership ihsin tawpter tulmi a um tikah siseh kawhhran hnenah theihter in membership ihsin tawpter tulmi a um tkah kawhhran hnen theihter asi ding.\nD. Kawhhran member ihsin tawpter zomi member laklut sal ding asile kawhhran ih lungkimnak lawngin laklut sal ding asi.\nA tlunlam dan le dun pawl cu a hnuailam kawhhran meeting ……… (ni le thla)…… ah nemhnget asi.\nRawnmi: Sample Constitution and By-Laws by SBC\nSAMPLE CONSTITUTIONS IN CHIN.docx\nDec 6, 2016, 8:04 AM


Leitlun Super Power pawl | VCTH\nHome » Pursum » Leitlun Super Power pawl\nBy vcth on May 1, 2010.\nLeitlun Ralpi Pahnihnak a cem in America le Russia ti in Super Power pahnih an suak. Meithal le Pokpi pawl thawn kap aw ngaingai cu an silonan an zuam aw nasa. Cucu ral dai (Cold War) tin an ko. 1950 ihsin 1970 tiang cu tha bang aw zet, nang maw kei in an tlan thei. Cui a bang awmi thazang karlak ihsin an bang aw lonak te cu USA in a ram sumlut ihsi 40% kha a hriamhrei hrangah a hmang laiah Russia cu 94% a hmang. 1975 hnu in cu rampi pursum hnget lo ruangah Russia cu a cau vivo.\n“Ka lu tlun ah samphang lawng a um” an ti bangin 1980 hnu in cu USA cu Leitlun ih Bulpak Super Power ah a cang. Ral le hriamhrei thuhla ah siseh, Pursum lamah tla siseh, ziang hmuahhmuah ah US cu lo theih lo ih thu ronmi, khaipa ah a rak cang. 1990 in 2000 tiang cu US ih sui tik cu caan ka ti thei. Rampi neihnak an lian, pursum ah leitlun ih lai (center)fangah an cang.\nRalpi II nak ṭheh in Europe cu lak ding a um lo ti tlukin a cang. Khuapi pawl hmuahhmuah tla a siat thluh. Cui a siat thluh mi dungdin salnak ah tik cu caan saupi an lak a ṭul. Kum 10 le 20 men ah a tung ding aw thei lo. Asinan 2000 hnu in EU pawlkom an din lei tlun ral pawl a reh hnu cun an pursum, khua le ram na pin an din sal. 2000 hnu in cu USA lawng super power a si nawn lo. Super Power pi a nei. Cucu EU asi.\nA pathumnak Super Power tla a rak suak lala. Cucu Asai (Tuluk le India) asi ve. Asia cu Leitlun ṭhansonak (civilization) ih kekar hmaisabik an si vekin mirang le Europe pawl colony an ra hlan tiang cu leitlun ih lian le duh tawk ih nung cang thei cu an rak si. Colony ram nor pawl an ra in kan neihsiah hmuahhmuah a la thluh, cun cang thei lo ding in in nam nuai. 1800 ihsin 1950 tiang cu Asia ram tam sawn cu kan cau ta reie. 1950 hrawng in cu Asia ram tampi zalennak kan ngah. Cutin ṭhansonak, pursum lam le dengffel fimthiamnak lamah tungdin aw vivo cu an si.\nTulai thil product pawl zoh hnik aw “made in China” ti asiih dengfel fimthiamnak lam ahcun “service in India” ti asi. 2000 hnu in cu Rulhreng (China) le Vui (India) pawl tla an tho thlang. Kum 50 sungah an tungding aw sal thei. Asia hi a tu leitlun nitlaknak ram pawl thawn rualran in a tlan thei ve thlang.\nKan leitlunpi tlun le tang (Vertical) pehzom awnak sinawn lo in a dung a hmai, nisuah nitlak kan pehzom awnak rualran (horizontal) asi thlang. Thomas L. Friedman in “The World is Flat” tiah ca a ngan. A dik. Leitlun ah Super Power pakhat lawng asi nawn lo. Leitlun kan pehzom aw daan tlun le tang zoh aw asi nawn lo.


Tlawmngainak | VCTH\nHome » Cahram » Tlawmngainak\nBy vcth on August 18, 2013.\nA laim zo mi kum tawkfang ah Holland ram ih tlangval pa te pakhat, Hans ti mi pa in mah hrang ruat lo ih tlawmngainak thinlung nei ding in i zirh ngah.\nHolland ram, nga kai ih pumcawm awk mi khawte pakhat ; an khua cu tipi thuanthum kap ih um a si vekin nikhua sia, tilik, tisuar a tho caan ah cu harsatnak an tuar ringring. Curuangah lungtho tlawmngaitu (volunteer) an ṭul ringring.\nNikhat ni cu an khua ah tisuar tilik a tho. Inn le lo pawl le mi nung tampi tisuar in a lak. S.O.S lawng in zo ha tlawmngai theitu ding, volunteer mi bawmtu kan ṭul tiah an run than. Tlangval no ten, kum 16 kuam a si mi Hans cun cui kawhnak aw a theih in a hniphuan a thleng aw. Tifiangriat sungih a hlo mi pawl hawl dingin a pok suak tum.\nA nu in mitthli thawn, ‘ka fa, ka fa pate, nang mah lawng hi ka neihmi na si thlang. Na pa mi a bawm ruangah amah a nunnak tifingriat sungah a liam, na uu te pahnih kan dung zarh ah mi bawm ding in an feh ih tu tiang an kir sal nawn lo. Nangmah lawng hi ka lo neih mi na si thlang. Feh hram hlah aw. Zangfah ka lo dil,’ tiah mitthli thawn a ṭahhnawh.\nA fapa cun, ‘ka nu na ninghnag in na mitthli tla ter hlah, hih thil cu ṭuanvo a si. Ka pa a ṭuanvo a ṭuan, ka uu le pawl an ṭuanvo an ṭuan, tu kei mai caan a si. Mi run ding, mi bawm ding ti sawmnak aw a thei ih dai ten a um men tu ka si lo mi par ah lungawi in um aw,’ tiah a nu cu thazang a pe.\nNazi tawkfang a rei. Ti khu le cumci pawl lak in mi run tu lawng ( rescue boat) te a rak lang. Hans sidawh a si. Mi run tu pawl an hotu pa in Hans cu, ‘mi hlo na hmu maw?’ tiah a sut. Hans cun, ‘aw……’ A bang zet ih thaw tla a thawt thei lem lo, cutin a ṭong a peh, ‘pakhat ka hmu, ka nu kha sim uh, cui ka hmu mi cu kan dung zarh ih a hlo mi ka uu, Paul a si.’\nRescue at Sea by Dan Clark


Calvinism vs. Arminianism compared (Chin) - Hre Mang\nCalvinism vs. Arminianism compared (Chin)\n(Total Inability or Total Depravity)\nAdam tluksiatnak ruangah Adam cithlah milai hmuahhmuah misual, selinglet, thlarau ah mithi, Pathian thawn then awk verver, mahte Pathian hril thei nawn lo, milai duhhril thei nak cu milai sual mizia ih saal, milai dinhmun cu se bepbep, lak ding um nawn lo, Pathian kutcak lawngin rundam theih mi asi.\n(Free-Will or Human Ability)\nArminian: Adam tluksiatnak ruangah Adam in thihnak a tuar. Adam cithlah milai pawl cu mina, an si. Culole, thlarau thi timi cu duh hril thei nak nei nawn lo si loin an thlarau cu Pathian thawn a then aw aw. Asinan Pathian bawmnak in Pathian an hril thei lai thotho. Pathian in milai a rundam nak ding hrangah milai lungkimpi nak tel loin a ngah lo, milai in Pathian a hril thei a hnawng thei.\n2) Pathian hrilnak (ruatcia):\nleilungpit sersiam hlan ah (Before the foundation of the World), Pathian in A Fapa Zesu Khrih sung ihsin a rundam ding mi pawl a ruat cia, a hrilcia ih an minung zat khal a thei cia, cucu Amah Pathian lunghmui zawngin tuah asi ih milai duhhrilnak le thiltha tuahnak parah a hngat aw lo lelel. A hril cia mi pawl cu an hmin nunnak cabu sungah ngan fekfek cia an si ih a tikcu a kim tikah Zesu Khrih cu leitlun a ra ih a hril cia mi pawl hrangah a thisen a luang, an sual man a peksak, ih an hril cia mi pawl cu a ko ih a kawh mi pawl cu thiam a co ter.\nPathian in milai a hrilnak thu Bible in a simmi cu milai in Pathian Fapa an zum ding, zozo pawl in Zesu Khrih an zum ding timi kha Pathian in a theih cia ruangah a theih cia nak parah, milai duhhrilnak, milai in Pathian Thuthangtha hril dingin thiltha an tuahnak parah hngat aw aw in Pathian in milai a hril cia nak asi. Pathian in milai a hrilnak cu milai duhhrilnak, thiltha tuahnak, zumnak parah a hngat aw aw asi.\n3) Zesu Thisen in tlen bul mi a nei:\n(Particular Redemption or Limited Atonement )\n: Pathian in leilungpi sersiam hlanah a tle se dingmi milai pawl lak ihsin A Fapa ih sunlawinak ttawmpi tu dingah le sankhuk Pathian innsang sungtel si dingin hril cia mi a neih vekin an sual man peksak dingin leitlun ah A Fapa a thlah ih Fapa thisen cun Pathian hrilcia mi pawl sualman lawng a pek sak. Pai hril cia mi pawl lawng Zesu Khrih thisen in a tlenfai. Cutin Zesu Khrih thisen cu forkhat hman a lak in a for lo. Milai pakhat hrang khalah a lak in Zesu a thi lo.\n3) Zesu Thisen in leitlun mi zapi ten a tlen:\n(Universal Redemption or General Atonement )\n4) Zangfahnak hnatuan: Eltheih rual lo Pathian phuansuah awknak\n(The Efficacious Call of the Spirit or\nIrresistible Grace )\nPathian zangfah lainatnak in a hril cia mi, Zesu Khrih thisen in a tlen mi pawl hnenah Thuthangtha cu sim, theih ter asi tikah Pathian Thlarau Thianghlim in a thi mi milai thlarau cu thutak sungah a nunter, a hrinthar, a sersiam thar, a thlah thar ih thutak a theihfiang ter tikah milai thlarau cun nunnak thar a nei ih cutin Pathian zangfah lainat nak thutak, hell ram tla dingmi cu Pathian in vanram ah A Fapa sunlawinak ttawmpi tu dingah a tlensuaknak thutak, a theihfiang tikah el theih rual lo Pathian zangfak lainatnak thutak cu a pom ih a zum asi.\n4) Zangfahnak hnatuan: A duhduh in Pathian an hril thei, el thei\nPathian zangfah lainat nak Thuthangtha, Zesu Khrih ih rundamnak Thuthangtha cu milai hnenah sim asi tikah Pathian Thlarau in bawm tul mi milai thlarau cu a bawm ih thutak a theihter. Asinan milai cu mai duh hril theinak nei asi ih a duh le a hril thei, a zum thei zum lo thei, Pathian Thlarau cu a el thei, thutak cu thei na cingin a el thei, vanram ah Pathian Fapa sunlawihnak ttawm ding cu el in hell ram tlak a hril sawn thei.\n5) Rundamnak a hlo thei lo:\nA tluse zo mi milai cu Pathian zangfah lainat nak in Fapa thisen in tlen an si ih Thlarau Thianghlim hnatuannak in Thutak sungah hrilthar, sersiamthar, pianthar ter an si vekin zumtu mi piangthar, Pathian fate pawl cu Pathian zangfahnak ih kilhim nak in Thlarau Thianghlim in leitlun an suahsan lai hlanlo a kilhim hai asi. Pa in Fapa hnenah a pek zomi, zumtu mi piangthar pawl cu Zesu Khrih kutsung ihsin hell ram tla dingin la suak sal thei tu lei le van kar lakah sersiam mi a um lo\n5) Rundamnak a hlo thei:\n(Falling from Grace) )\nCalvin zirhnak thupom thluntu mi hminthang pawl\nArminian zirhnak thluntu mi hminthang pawl


12. Mai 2015 um 12:53 pm\n12. Mai 2015 um 6:01 pm


Lungthlitum Zamrang Zet In A Kim Maw! - Chinland Today Media\nJanuary 18, 2018 11:52 am·0 comments\nKum 7 lenglo liam ah Chinland Today Media hotu Salai Van Bawi Lian thawn India khawpi New Delhi, University Campus ah phunsang tlawngkai in inn pakhat ah kan rak um. Kan tlawngkai phah in Laimi thansohnak ding rori kan rak ruat ciamco. Mipi hrang hnatuan ding timi rori kan thinlung sungah a khat. Laimi hrang hna kan tuan ding timi rori nitin kan thisen a feh zat le kan thaw kan thaw zatin kan rel. A cu lai ahcun, kan phungsang tlawngkai, kum khatnak le kum hnihnak fang a si, neihmi le thiammi khal cu kan rak nei tam lo nan, thinlung sungah “Cirhti” put rero mi a um. Nitin a caang, nitin a puut.\nLaimi duhdawt biktu vekin kan titi pawl, Laimi uktu vekih kan titi pawl, Laimi hrang ih nun tiang pe ding vek ih kan titi pawl, Laimi hi leitlun ih mifimbik ih cangsuak ding vekih kan titi pawl, Laimi hi Sersiamtu ih hril hleicemi vekih kan titi pawl, Aw! A tam tuk. Cubet ah, Laimi nun khawsak daan, san khat hnu san khat kan thlir sal, thusuhnak phunzakip kan tuah aw. Ziangruangah kan rak tuah lo? Ziangruangah kan neilo, ziangruangah kan duhlo, ziangruangah kan ngamlo, ziangruangah kan rak pe lo tivek pawl tla kan ruat ih kan cazirmi pawl thawn thluak cu a alh duh nasa. Laimi thu cu Laimi in kan rel tikah kan theibik cingcing ti’n kan titi cu a cem thei dahlo.\nKa ruat sal ih, kan lungthlitum relmi pawl, kan tumtahmi kan relmi pawl kha a kim taktak ih, ziangah cuhnak ih thuuk deuh le nasa deuh kan rak rel ngah lo timi ka ruat.\nKan ihkhun parih kan relmi, kan lungthlitum le saduhthah pawl kha, kan rel hnu kum 10 hman kim lo ah a tling vivo cih. Thimnak ah, phone vek thu tla kan rak rel, kan rel lai ahcun Nokia black and white kha a laar laifang a si. Kum ziat hman ti lo ah hmet hman tul lo, tok men ih phone caang thei iPhone a suak. Laimi ih kan Media hman daan ding pawl tla kan rak titi mi tuisun ah siarcawk lo nepnawi Media kan nei ngaingai. Cuvek thotho in “International Relations” ram le ram khat pehtlaihawk daan pawl tla kan rel theu. Thimnak ah nikhat nini ah kan ram ah kan mifim pawl kan kir ding, ram tampi kan heel ding tivek pawl a kim cih lala. Thimnak ka bet sal dingih, Kawlram ah kan tlung dingih kan zirmi fimthiamnak pawl kan va zirh ding tivek pawl kha kan dung te ah kan rel nan, tuini ah a kim lala.\nKan sunmang, kan lungthlitum le kan saduhthah pawl a kim cak zia hi, kan ruah thluh man hlan ah tla a kim zikzik mi a um tivek khi a si. Ka ruat sal ih, kan lungthlitum relmi pawl, kan tumtahmi kan relmi pawl kha a kim taktak ih, ziangah cuhnak ih thuuk deuh le nasa deuh kan rak rel ngah lo timi ka ruat. Kan ruah thei zat a si ko tiin ka pom ko. Tumtahnak le sunmang pawl hitluk ih a kim cak ahcun tumtahnak le sunmang khal nasa sawn neih ding a thupi tuk timi ka ruat nasa.\nKan Ui Cingten A Liam Miarmo


Chin ramri Kalay peng ah Ralhraang kut tuar khawmi 22 pawl ih ruak an sar | Falam Online Media\nChin ramri Kalay peng ah Ralhraang kut tuar khawmi 22 pawl ih ruak an sar\nKalay peng ah ralhraang SAC ralkap in ni 10 sungah inn 38 an urkaang hlei ah, cuih ni 10 sung thotho ah SAC ralhraang kut tuar khawmi 22 pawl ih ruak an sarsuak thu, Kalay PDF ṭuanvonei mipakhat in a rel.\n“Ralhraang pawl cu Kalay peng, Chaungkhuah hrawngah umhmun an khuar ih, Kalay thlanglam ihsin ralhraang thazang an kuat betmi pawl thawn Chaungkhuah kiangkap ah an cangvai” tiah Kalay PDF ṭuanvonei mipakhat cun a rel.\nSiarcih : Chin ramri ih sunvu deuh thaw doawknak ah SAC Ralhraang tuar na\nChristmas hlan ihsin Kalay peng sungah hriamkai ṭangrual pawl le SAC ralhraang nasaten an doaw ih Chin ramri ih um khua pawl ihsin Inn le Lo suahsantu an tam.\nCuvek boruak ah ralhraang SAC ralkap in an hmumi pohpoh an kap ruangah mawh neilo khawmi athi an tam ih atutiang ruak hmu hrih lomi khal an um thei tiah ruah a si.\nSiarcih : Finkhawitu um lo miruak pawl cu CNDF in ṭhazetin Vuiliam\n“Doawknak a um lo khalah raldonak Helicopter thawn an cangvai. Umhmun an khuarnak khawsung ihsin meithaltum an kap. Cuvek ruangah khawmi a thi an tam” tiah tualsungum ralkian mipakhat khalin a rel ve.\nBoruak a dai deuh tikah mipi humtu hriamkai pawl in hmunram thianfainak an tuah ṭheu ih, Christmas boruak ihsin tuni tiangah ralhraang kut tuar khawmi miruak 20 hnakih mallo an sar zo tiah theih a si.\nSiarbet : SAC ralhraang in Chin ramri ih khua pawl Urkaang lala\nSAC ralhraang in Chin ramri ih khua pawl Urkaang lala\n← SAC Ralhraang mawṭawtlar CiilNuai tuar, Mithi 20 luan le hriamtuar tamzet um : Report\nVanzam Ekinn Hnawmpung sungah Naute suakpek an sar – Thuthang danglam →\nMonywa mipi : Ko Wai Moe Naing nan hrem luan cun Palik le Ralbawi fa le nunnak kan la ve ding\nMipi humtu hriamkai pawl ṭulsambikmi Sanman Meithal tuah suak


Chin Mino Raltha Salai Tin Maung Oo - Chinland Today Media\nChin Mino Raltha Salai Tin Maung Oo\nJune 26, 2014 8:25 am·2 comments\nChin Mino Raltha\nChin pa raltha Salai Tin Maung Oo cu Asho Chin miphun Pu Mya Din le Pi Hnin Myaing tei’ an fapa a si. Unau rual pa 8 lakah fapa upabik a si. 1951 kum ah Taung Ngu khawpi ah a rak suak. Salai Tin Maung Oo cu a nauhak lai ihsin nu le pa ih rinsan mi a rak siih culawng si loin a nau le hrang rinsantlak fapa fel a rak si. A thluak a ha, a ruahnak a kauhhlei ah, leknaklam, artist le ramkhel lam ah tla a tha a tho zet. Nu le pa a unau a duhdawt ih miphun le ram dawtnak thinlung a nei. Khristian innsang an siih biaknak lam khalah peaw theizetmi innsang an si. Ca siar le zir a paihzet ih cumi sung ihsin a duh bikmi cu ramthu/ukawknak lam hi a si.\nSalai Tin Maung Oo cu 1969 kum avoi 5 nak South East Asia Peninsula leh zuamnak ah Kawlram ai-awh in a rak tel. 1972, Phunhra a ong ih Yangon Phunsang Tlawng ah Zoology major in kumkhatnak a kai lai ah ramkhelnak lam a cangvaihnak ruangah 5 December 1972 ah ralkap in Innsein thawnginn ah an rak hren. Kum khat hnu, thawnginn in a suah ni 3 January 1974 hi Constitution of Burma Socialist Programme Party an thanh ni a si. Thawng a chuah hnu in a rak zirmi Zoology cu a kum thumnak in a peh saal.\n1974 kum ah Chin Literature and Culture Committee, Yangon ah Secretary tuan dingin hril a rak si. Tusun ni tiang ah Chinmi ih kan uarzet ih kan miphun min keng dingih kan hmanmi “Salai’’ le “Mai” cu Chin pa raltha Salai Tin Maung Oo in CLCC Secretary a rak tuanlai ah a rak suahpi mi a si.\n6 July 1974, The Socialist Constitution’s Article 9 ah thla 6 hnu ah buainak a suahpimi (General Workers’ Strike) A-luhtama Ta-paih ah Salai Tin Maung Oo, a rualpa Ko Aung Htoo le a tlawngkaipi rualpi hrekkhat pawl thawn University Campus ih a rak um mi tlawngta pawl le Inn Sein lamzin kiang ih a ummi Garment Cetzung, Biscuit Cetzung, Oah Gyin Cetzung tvk.. le acozah cetzung zate ih hnatuan pawl an kaihruai ih SC Article 9 do in hnatuantu (Labour) zate ih canvo (right) an rak hmuh theinak dingah zinzawh in Newin acozah hnenah ralthazet in an duhlonak an langhter.\nChin pa raltha Salai Tin Maung Oo cu, December 5, 1974, U Thant ruakvuinak thu ah duhlonak an rak langter lai ah ralthabik in cangvai ngamtu Tlawngta hruaitu (student leader) a rak si. Cuih buainak ruangah Ne Win ih ralkap pawlin kaih dingin an hawl ruangah ramhnaui ah caan mallai a rak thupaw hnu March 1975 ah Thailand ramri ah ram buainak ruangah a zammi ram duhdawttu hrekkhat hnenah a thupten a va lut ih ramsung ih Tlawngta nauhak pawl cangvaihnak ah thazaang an suah theihnak dingah lungrualnak (unity) a va tuah. Cuhnu ah Tlawngta nauhak pawl cangvaihnak cangter deuh dingin a ram sungah a kir saal. June 6, 1975 ih a suakmi (Second General Workers’ Strike) A-luk-ta-ma Ta-paih ah ralthazet in a va telpi saal. Culai ah kawl ralkap in “Wanted Lists” kaih ding hmin cazin an suahmi ah Salai Tin Maung Oo cu a tel ve ruangah July 1975 Thailand ramri ah a veihnihnak a tlan saal.\nThailand ramri ih a um lai ah ram buainak ruangah a tlan mi tlawngta nauhak pawl thawn The Underground Student Union an din ih Salai Tin Maung Oo cu lubik (president) ah an hril. The Underground Student Union in a tumbikmi cu ralkap cozah doh kha a rak si. Salai Tin Maung Oo le a rualpi hrekkhat pawl cu ramsung ah kaih dingin hawl mi (wanted) an si. Anmah kaih ding ti heih cingin nunnak pek ngam in ramsung um tlawngta nauhak pawl hnenah ralkap uknak do tlang dingin November 1975 ah an kir saal.\n1976, Salai Tin Maung Oo cu Thakhin Kodaw Hmaing Centenary tuahnak hrangah timhtuahnak an neih laifang ah March 22, (Hmaing Centenary nikhat hlan) ah Pu Ne Win ralkap nih a netabik an rak kaih hi a si. Thla 3 sung thawng an thlak hnu 26 June 1976 zinglam nazi 4:00 ah hri in an thlai that. Hritlai thih daan hi cuhlan ah a um dah kel lo mi tla a si. Culawng si lo Kawlram constitution ah tla a tel lamlam lo mi a si. Salai Tin Maung Oo cu kum 25 a si lai ah a ram hrangah nunnak a liampi hi a si. A thihlai ah ralkap hnen ih a cah tami tongkam cu “Nanmah ralkap kuttang hrimhrim ahhin ziangtik hmanah ka khuk ka bil dah lo ding”, “Ka mipum cu nan that thei ko ding, asinan ka miphun le ka ram hrangah ka lungput le ka ruahnak cu ziangtikhman ah nan that thei cuang lo ding”.\nNB: (Chin Students’ Union, Delhi) pawl ih rak suah mi a si..\nSirhsan: angelfire.com, abfsu.net, Salai Tin Maung Oo Chunkhar ih nganmi ta lakmi a si.\nZaangfah dilnak: hi ca na siar theh hnu ah nangmah le na kiang ih um mi pa/nu hnenah siaherhnak thawn himi Ni hrangah na sianzat te lawng si loin, a thu na theihmi hi a thei hrih lo pawl hnenah sim sawng vivo dingin zaangfah kan lo dil a si.8\nAsia Khawmual Tuluk Pawlih Duhdawttu Ni\nKan Nu Lairam A Tap Lai\nHITI HO MAW A RAK SI!\non June 23, 2012 at 12:59 pm\ncasiar unau pawl,\nsalai tin maung oo cu ka upat zet.\n(theih lo thu ah) kanmah laimi (falam)mi sungah teh, hiti vekih zumnak ruangah thahtuar lole nunnak liamtu upat tlaak hi kan um ve lo maw? falam ttong ih Laimi ttongdang neitu pawl ih thuanthu siar hi, ka sia a rem tuk lemlo ih laklawh ka ti zet.\nFalam milesa sungin tampi an um ko, pakhatte…ka lo sim dg…William Sa Lian Zam a si. Na thei duh ngaingai le nangmah ten zingzoi awla CT hmangin a thei hrihlo pawl hlawm ve aw mw..


Tapung Pawlin Lahore KhawPi Police Training Centre Kap - Chinland Today Media\nMarch 31, 2009 4:32 pm·0 comments\nMizanzingah Pakistan ram Lahore khawpi ih Police Training Centre cu zopawl ansi ti theihlo mi- Minung 14 hrawngin Grenade leh Meithal tha zetzet thawn an kap ciamco ih Minung 22 an thiih midang 90 lenglo in hriamhma an tuar.\nDeputy Inspector General (Investigation) Mushtag Sukhera in a sim nakah Police Training Centre ah hin Police Training minung 850 an umih Misual pawlhin Police Uniform hruh in Meithal tha zetzet leh Bomb thawn Police Training Centre hi an panih Centre luhnak Gate an thlen veten an dunglam ih an paimi Bomb thawn Police pawlcu an dengih cumi hnuah meithal Automatic thawn an kap ciamcocih ih Police pawlkhalin zamrang zetin an kaplet ve ih Tapung pawlleh Police pawlhi nazi 4 sunghrawng an kapaw ih Mithi leh hriamhma tamnak hmuncu Gate kiang asi tiah asim.\nTapung pawlhi a thi an ummaw umlo ti theifing asilo ih Zopawl ansi tikhal theih fiangnak a um hrihlo. Police pawlin an simbet nakah Tapung pawlhi kah awk an thiamzetih raldo zirnak thazet an nei ticu a fiangih Bomb an den puak veten zanthingkung phen leh Lungto phenah an rellih cumi ihsin Police pawlcu an kapciamco tiah an sim.\nForeign Minister hlun Gohar Ayub Khan cun tui Police Training Centre kaptu pawlhi Kandungih Sri Lanka Cricket team kaptu pawlih thil tidan thawn a bangaw ih mithu hmun asi ding tiah a zumthu a sim. Pakistan Prime Minister Yousuf Raza Gilani khalin hibuai nak thleng pawi a tithu a sim.


Myanmar Deputy Commander-in-Chief Gen. Soe Win chu Russia ramah feh – Thechinlandtoday\nMyanmar Deputy Commander-in-Chief Gen. Soe Win chu Russia ramah feh\nadmin September 2, 2021 Leave a Comment on Myanmar Deputy Commander-in-Chief Gen. Soe Win chu Russia ramah feh\nMyanmar Deputy Commander-in-Chief Gen. Soe Win chu Russia ramah feh Myanmar military council ralkap lu bik dawttu, Vice Chairman of State Administration Council leh Deputy Prime Minister sinak kai tel tu, General Soe Win cu Russia ramah mini zing lam ah khan a a zam suak tiah theih a si, hiti hin tun thla 3 sungin ralkap hruaitu lulawk pathumte cu Russia ramah an feh zo tinak a si.\nMilitary council ralkap thusuahah cun General Soe Win cu Russia Defense Minister-in International military skills competition show-ih tel ding leh Russia military hotute bakah cozah hruaitu pawl thawn beaw dingih an sawm thu tarlan a si.\nGeneral Soe Win-ih rualin Deputy General Aung Soe leh ralkap officer dang pawl khal an feh ve ih, August thla ih International military skill competition neih tak hawnnak ceremony-ah khan military Chief (Army/Navy/Air) Coordinating Officer, General Maung Maung Aye khal a va tel zo ih , tunah a kharnak ceremony-ah Deputy General a tel ve sal ding a si.\nTun tumih Deputy General Soe Win- a feh hi ralthuam lam dawr awk ding cungcang bakah leitlun ram pawl ih, pawmpinak leh thlawpnak hmuh tel thei a beisei thu mi thiam pawl cun an sim ih. Sr. Gen. Min Aung Hlai khal June thla ah khan Russia ramah a zam lut ih chawimawinak khal a rak dawng zo a si.\nMizoram Education Minister in Myanmar raltlan Nauhak pawl Tlawng /School a lut ter thluh ding →\n← TAN-SE TOWNSHIP SUNGIH KHUA PAHNIH IH SIN MI 12 KAI


IndyChinPawlpi30thOctober2010 Thucah - Hre Mang\nIndy Chin Pawlpi Lungawithu cah:\nPastor Hre Mang: October 30, 2010\nTuisun, 2010 Chin Kumthar Puai, Indy Chin pawlpi laksawng lawmnakah Community/pawlpi thu thawn pehpar in lungawi thucah tawi sim dingin canttha in petu tuanvo neitu le mipi nan zate hnenah lungawithu ka sim duh. Hivekin canhmang thei dingin in kilveng ih inhumhimtu Cung Pathian a hmin thangthat si koseh! Tuisunah nan hnenah thucah tawi ka sim dingmi lakah a tlangpi panga sim duhmi ka nei. Hnatuantu pawl tla ka lo lawm zet, taima zetin rawlsuang siseh pawlpi tuanvo neitu le thazang le sumpai thawn siseh thlacamsaknak thawn nulepa fala tlangval pawl nan zate parah ka lung a awi zet timi thu ka sim hmaisa duh. A hnuailam vekin tawite lo cah duhmi pawl ka sim ding.\n1. Kan thuahthu kan ngai rero:\nTuisunah kan thuanthu kan ngan rero ih ziangvek thuanthu kan ngan rero timi tawiten kan ruat tlang ding ka duh. A bur in, pawlkom, insang, bulpakin kan tuah mi hi kan thuanthu kan ngan rero mi asi. Indiana, USA ah a ummi Chin mi pawl hi ziangvek milai kan si timi cu kanmah ih tuah mi in kan thuanthu kan ngan rero mi asi. Chin mi pawl cu zuuri, mi aa, mi tha lo, mi hlothlo, umnak kipah cozah le senpi vangtlang phurrit tertu, an si titu an um khal asile midang kan mawhsiat thei lo. CUn khatlamah, cutin siloin Chin mi pawl cu rinsantlak, Pathian tihzat, umnak hmun kip ah ram le miphun, veng, kumpi cozah, senpi vangtlang hrang thiltha tuahtu, thangso tertu, upat tlak miphun an si timi hmin nei thei dingin le kan miphun Pathian in cawimawinak a co theinak ding cu kan zapi ten bulpak, insang, abur, le pawlkom in kan tuah mi parah a hngaw asi.\nCun a tu kan san minung (generation) pawlin kan tuah mi hi a thangso rero lai mi (next generation) pawl hrangah lamzin kan sial rero kan zirh rero asi ti khal ka sim bet duh. Kan kaa in kan simmi asilo, kan nitin nun, kan insang, bulpak, pawlkom sungah ziang kan tuah timi hi kan zirh rero mi asi. Curuangah mi zokhalin thil pakhat kan tuah mi hi kan kiangkap um pawl kan zirh rero, next generation pawl ziangvek rung si hai sheh tiah kan zirh rero mi asi. ZU in pa in a kiangkap um pawl kha zuu in ve dingin, mi relsiat hmangtu in a kiangkap um pawl kha anmah duhlotu le an duh lomi, an mah thawn ruahdan bang aw lo tu midang relse ve dingin, siatnak a tuahtu in a kiangkap um pawl hnenah siatnak tuah ve dingin a zirh rero, cuvek thotho in thiltha tuah le midang bawm le sawmdawltu khalin a kiangkap pawl hnenah a tuah vek tuah ve dingin a zirh rero tinak asi. Ziang kan zirh? A ngaingai ah kan sim asile tuisan kan Laimi pawlin kan lungput, mizia tha lo siseh a tha siseh kan neih mi pawl hi kan u le kan pa le kan pipu san ihsin in zirhta mi, ro kan co mi an si. Kanmah le kiangkap cio ah siatnak tipungtu siloin thatnak karhzai tertu s ihram uhsi tiah ka lo cah duh. Kanmah mi pakhat hlawknak ding asi hmanah kan kiangkap kan milesa (kan society) siatsuah theh hnakin tangdornak thawn thiltha sawn rahsuak tertu karhzai tertu si ihram uhsi tiah ka lo forhfial in ka lo sawm duh asi.\nKan pipu, kan pa le san ah Chin miphun cu rirai bia ihsin khrihfa ah kan thuanthu an rak fehpi. Tuisan milai pawlin kan thuanthu nung parah zIang kan tipung, thangso ter, ziang thiltha, ziangvek dinhmun tha ah kan thlenpi ve ding! Hril ding kan nei! Ramdang, ram thangso ah kan um vekin canpualtha kan nei ih tuihlan kan u le pa le pawl san hnakin thil tampi a thar, thansohnak le hmasawnnak thawn kan thuanthu hmailam panpi thei tu dinhmun ah Pathian in in ret asi. Tuihlan hnakin kekar hlapi kar ding kan si. Cumi lakah tanta dingmi, siatnak (social spiritual evils) pawl kan tan ta thei a tul. Sim tul loin ziangvek thu pawlin kan mipi thuanthu a tuahsiatih a ei siat ti kan thei. Cu pawl lakah malte ka sim bet asile huat awknak, hrin le hnam thleidan awknak, sual tuahnak, dik lo nak, lal duh ruangah mai miphun le hrinhnam hruaitu dodal awknak, siatnak satan mizia phunsuah awknak pohpoh kha tlansan in santhar mifim hmanrua le bungrua hmangin Pathian Thlarau lamhruainak hnuai ah nunthar, thuanthuthar nunpi uhsi tiah ka lo sawm duh. Cumi cu pawlkom pakhat, Indy Chin pawlpi lawngin a tuah thei mi asilo. Kan zaten, bulpak pakhat ciar, insang ciar, a bur ciar, hrinciar, kawhhran pawlkom tinah biak inn ah, inn ah, tlawngah, hnatuannak le lamzin parah siseh, sunzan, inkhun par le ruawi cabuai par tiangah kan umnak pohpoh ah kan nunpi kan tuah taktak lawngah a cang thei mi asi.\n2. Zoha kan Bawi:\nZiangkim kan tuahnak ah Bawi pakhat lawng kan nei thei; Satan maw Zesu Kkrih. Ziangkim kan tuahnak ah zo ih hmin a sunglawi, Satan maw, Zesu Khrih? Bawlkom kan tuah tikah khat le khat dodal awknak, huat awknak, lamtang tuah awknak, sinak cuh awknak, zuar thlai awknak, zuu rit nak, hurkhuannak , tvp, sualnak tipungtu kan sile Satan a hmin a sunglawi. Cun voitampi Chin mi pawl in kan fehsual pi theu mi lakah pawlkom din le a bur in cangvaih tinte dodal awknak, hruaitu thu ah kan buai theu. A ngaingai ahcun Pathian in ramsa umkhawm hman an lakah hruaitu a pek asi. Khuitawk kan um tik khalah Pathian in hruaitu hriakthih mi a nei. Cucu duh loin minung tisa duhnak thinlung in satan bumnak thang sungah kan tlak asile Pathian hriakthih hruaitu cu dodal, simsia, mualpho ko kan tuah ih lamtang tuah aw tahratin hruaitu le hotu sinak cu kan lak tikah kanmai duhmi cu kan ngah hmanah satan a hmin a sunglawi ih satan in nehnak a co sawn asi tihi theih hngilh hlah uhsi. Cuvek thuanthu cun rei a daih dah lo. Siatnak a hring suak theu sawn asi. Curuangah pawlkom in a bur in kan um, kan cangvai tikah thuthluknak (decision) a fate bik ihsin a tumbik tiang kan tuah nakah, canpual le tuanvo kan zem awk tikah thiltha kan hawl tlangnak ah tangdornak thawn Pathian Thlarau kan lakah a lal ringring ding hi a thupi. Hmin neitu sile upa dodal thei tu si hi cu hawk ding asilo ih Pathian in kan lakah kanmah hmangin ziang a tuah duh zo hnenah senpi vangtlang hlawkpi dingah ziangvek thiambik (talent) a pek timi tangdornak thawn zoh tlang ding kan si. Curualrualin kanmah Chin pupa nunphung in kan neih mi nunphung mawi, upa upat nak, nulepa upatnak siseh santhar fimthiamnak zir in fimnak le thiamnak a phunphun Pathian in a pek mi, duhnak pek awknak le phurnak a nei mi, senpi vangtlang hrang thatnak sunmang a neitu pawl khal kan upat thiamih kan thlun thiam, an thu kan ngai ih senpi vangtlangin kan theih ban lo le hmuhban lomi ziangvek thiltha Pathian in theihter mi le tuahter duh mi a nei timi hlawm aw tawn in dungthlun kan thiam a tul. CUtikah a thabik a sunglawi bik le hmundik le candik milaidik ten Pathian duhdan cu kan hmusuak in kan parah a famkim thei ding asi. Curuangah ziangkim kan tuahnak ah Satan nehtu pek loin Zesu Krih sawn lal ringring hramseh, thuthluknak fate bik ihsin a tumbik tiangah Pathian Thalrau lal ringring hramseh. ZIangah tile sum le pai, milai fimnak cahnak asilo, Pathian Thlarau in kan miphun, kan khua, kan ram le kan pawlkom hi a cawisan lawngah a hardammi pawlkom awknak pehtlaih awknak thawn thuanthu ziktluak kan nei thei ding asi.\n3. Tuisun ah kan hmaiton mi thleng awknak tul mi a um. (Today’s challenge: Social spiritual reformation)\nKan ram Khrihfa kan sinak kum 100 a kim zo. Pathian duhdawt zangfah lainatnak kan parah a thleng mi zoh tikah mangbangza asi. Kawlram ihsin cathiam ramdangah tlawngkai ter ding hi mi naran hrangah a cang thei lo tluk asi. Sihmansehla, kan umnak district Perry township lawngah laimi tlawngta, college tlunlam tel loin, phunhrek ihsin phun 12 tiang, 800 lenglo an um. Mangbangza asi. Asinan lungawi tawk in kan to men thei lo. San a tlan cak vekin kanmah khal kan tlan cak ve a tul. Culo asile leitlun santiluang in kan miphun thuanthu cu infen hlo dingih in dawlh theh thlang ding.\nZUmnak lamah kan sim asile kum 100 kan khrihfa sinak a kim zo na in Bible in a simmi nunpi nak a mal tuk. Kan pupa rirai, khawsia le ramhuai betu pawl hman nuncan ziaza ah kan tluk lo nak tampi a um. Bible in “a unau a duhdaw lotu cu Pathian a thei lo” ati lai fangah duhdawtnak ziangtluk kan ramah a mal. “Mi pakhat in na biang khatlam a lo beng asile khatlam tun aw” tiah Zesu in in zirh. Kannih cu mi piang beng hmaisatu kan tum tuk theu asilo maw? “Ka thu nan thlun asile ka dungtlun ngaingai nan si ding” ti ah in sim. “Nan parah sualnak a tuah tu pawl nan ngaidam lo asile van ih a ummi ka pa in a lo ngaidam ve lo ding” tiah Zesu in in sim. Tuni kawhhran hruaitu, pastor, evangelist, le zumtu piangthar ti aw pawl kan zoh asile Pathian duhthu kan sam lo zet ding. Leitlun sakhau biaknak pakhat vekin kan san khrihfa pawl zumnak hi a lem tuk zo. Thangphawknak, thleng awknak kantul, nang le kei kan kar ding maw? Pathian Thlarau lamhruainak hnuai ah tangdornak in Zesu thusim thlun in a dung kan thlun ding maw? Leitlun biaknak sakhua pakhat vekin kan khrihfa sinak cu kan hmang ding maw? Leitlun sakhua mi sinak menmen in vanram in thlen pi thei lo dingih kan sunglam nun taktak a thleng lo, kan thuanthu a tuahtha lo ding, pawnlang milai lawm awknak le pawlkom men fangfang in thlenpi ding asi. Kan thuanthu tuah tha dingin khukbil in Pathian hmaiah tangdor in tangrual uhsi tiah ka lo sawm duh asi.\nChin mi pawl hi pawlkom din cu kan cak zet. Pawlkom thu khalah thleng tul mi a um. Khua hlan ruahnak lungput le cangvaihdan pawl kan thleng a tul mi tampi a um.\nHruaitu le hotu ruahnak kan neih mi khal thleng tul mi a um. Kawl ralkap pawl uknak ah a thanglian mi kan si ruangah asi pei maw, kan khawruah dan hi hotu sinak kan hmuhdan thleng tul mi a um. Chin mi lala khal hruaitu le hotu cu tohkham tha, upatnak hmin neitu ah kan ruat. Santhar minung pawlin hruaitu cu tuahnak in lamzin hmuhtu, mipi siahhlawh asi ti kan hmuh thiam a thupi zet. Hruaitu tuantu khalin siahhlawh lungput thawn mipi hmaiah tangdornak thawn kan tuan thiam ding le mipi khalin hruaitu dungthlun in senpi vangtlang lakah ruahdan hmuhdan bang aw lo a um tik khalah senpi vangtlang thatnak lungrualnak le cahnak ruat in kanmai ruahnak cu kan tanta thei a thupi. Cun, Chin mi pawlin hruaitu tuanvo hi hmin thatnak tokham in kan ruat tikah thleidan nei in lamtang tuah aw aw in zuam awknak cikhat ah kan hman theu tikah tampi kan sun phah theu. Cuhnakin khawsung pawlkom pakhat sungah zo in ziangvek thiambik a nei ih senpi vangtlang hrangah ziangvek sunmang a nei, ziangvek pek awknak le phurnak a nei timi pawl zoh in senpi vangtlang hlawkpi dingmi sawn kha thupi sawnah ret in cantha sangka kan on thiam khal a thupi. Saluro tar vekin hruaitu hmintar le upatnak phun in kanruah mi pawl kan tlansan a cu thlang. Ramthar, santhar, hmanrua le bungrua thar le canpual tha thar thawn tuisun minung pawl kan hmaiah Pathian in in retsak mi kan thuanthunung cu kan miphun le kan Pathian cawimawi tu ding lamzin dik le dingah kan fehpi thei nak dingah kutkai ten ke kan kar a thupi ngaingai asi.\nSanthar canpualtha kan neih mi pawl hi in siatsuahtu le in thattu khal an si thei ih kan thatnak khal an si thei. Hmanrua thatha pawl hi nuamnung cennak, midang pawi lo tullo vekin mahte um duhnak, senpi vangtlang nunphung le milai thuthlung pawl poisa loin mahte um duhnak, zalennak hmansualnak lamah a sezawngin hman a theih. Cutin sisawn loin kanmah le pakhat cio hmaika ah canpual tha kan neih mi cu kanmah le bulpak le insang hrang lawng si loin senpi vangtlang hrangah ziangvek in kan neih mi canpual tha le hmanrua tha kan hmang tangkai thei ding timi kan ruat ih cantha kan hman thiam ringring ding a thupi. Kan zalennak le canpual tha kan neih mi pawl hi a nei lo tu pawl hnenah a hlawkpi tu ding pawl hrangah midang tungding nak hrangah kan hman thiam cio a thu pi ngaingai asi.\n4. Chin pawlpi pawlkom mibur thanzang: (Community: Social force)\nMi hrekhat in Chin pawlpi tivek social pawlkom awknak hi zumnak thawn a kalh aw vekin a ruat tu tla kan um thei. Mi hrekkha tin leitlun hmun tiantianah kan miphun pawl kan tek darh mi hi kan miphun hlohnak asi tiah a ruat le sim tu tla an um. Kan hlo lo ding. Hlo lo dingin kan umnak thlennak hmun kipah pawlpi pawlkom (community organization) kan din vivo a tul. Cutin tuisanah cun vengsung kan umnak cio ah siseh leitlun khawmual ah pehtlaih nak nimthlakau cakuat (email) le internet social networking pehtlaih nak phunphun thawn pehtlaih nak a that tikah kan hman thiam asile kan miphun cu leitlun pumhuap khawte (global village) ah umkhawm vekin leitlun khawmual tin ih hmanrua bungrua le canpual thatha hmang tlang in thhansohnak hrangah kan hmang thei sawn asi. Cutikah kan umnak cio ah thiltha kan theih le neihmi canpualtha pawl cu a thupten mahte hlawkpi men siloin a hlawkpi tu ding hnenah a hlawkpitu ding pawl umnak ah an hlawkpi nak ding canah kan thlenpi thei ringring ding tinak sawn asi. Cun kan umnak hmunkip ah pawlkom hnget khoh zet kan neih fingfing asile kan umnak ram kumpi le mibur pawl thawn khal pehtlaihnak tha, pursum leilawnnak lamah canpual tha sangka ong aw mi pawl hmang thiam in theihmi neih mi le ti thei mi hlawm aw tawn in kan umnak thlennak ram mi pawl thawn tlan kan zuam awknak ah sawm dawl aw tawn in lamzin kan khihhmuh aw dingih kan kaihruai aw thei ding asi. Cutin kan milesa pawl duhdawtnak in miphunah le Pathian ah pumkhat sinak lungput thawn sihcih awknak kan neih asile kan tesinfa san tiang, Zesu a ra lohli lo asile, miphun pitling, rinsan tlak, duhdawtnak in a sihcih aw tu miphun, thiltha citintian a hlawm aw mi miphun le tlaksamnak le canpual tha hmasawnnak hrang khalah a sawmdawl aw mi miphun, umnak kip ah cozah le senpi vangtlang hrang thahnak suahpi tu cawisan tlak miphun kan si ding. Cutin Pathian dudhawtnak le thlawsuah a luan suaknak sawnah kan pawlpi pawlkom cu hmanrua tha ah a cang ding. Cutin cawimawi tlak cawimawi in, upat thlak upat in kan miphun zo kan si ih zo kan bia, zo kan rian ih kan biak mi Pahtian in ziangtluk thlawhsuah in pek in in umpi ti kan kiangkap um pawlin an hmuh tikah kan miphun Pathian an cawimawi ding asi. Cutin kan tesinfa pawl khalain kan biak mi kan miphun Pathian cu biak tlak Pathian asizia an hmuh tikah kan dung thlun in zumnak lamzin dik an run zawh thei ding asi. Cutin kan umnak ramthar ah tumtahthar, hmuisel thar, lungput thar thawn tuandan le pehzawm awkdanthar, kaihhruai awkdanthar thawn thazang thar ruahsannak thar thawn kan san thuanthu nung cu kan pupa pawlin an rak ruahban lo dinhmun tiang thlenpi thei dingin kan miphun Pathian in mangbangza in in umpi nak le Khrih ah ziangkim pektheh cia zomi kan sinak cu kan nunpi thei ding asi.\n5. Bawipai Thlarau asi (By the Spirit of the Lord).\nA neta bikah ka lo cah duh mi cu ziangkim hlawhtlinnak lungawinak inpe tu cu Bawipai Thlarau asi. Kanmai cahnak fimnak thiamnak, pawlkomnak le zuamnak asilo, Bawipai Thlarau asi. Curuangah zianghmuahhmuah kanmah minung lam ah kan tuah thei mi kan tuah kan zuam kan taima tento cing khalin a thupi bik cu tangdor nak le dingfelnak thawn nitin Pathian thawn fehtlang asi. Ziangkim kan tuahnak ah lamzin in hruaitu le hlawhtlinnak in petu cu Amah Pathian asi ti theih hngilh hlah uhsi. Dinfelnak le tangdornak tel loin Pathian thawn fehtlang a theih loih dingfelnak le tangdornak telloin raithawinak cu Pathian cohlan tlak lo, Pathian in a ten tuk mi asi. Cun, ziangvek harsatnak kan tawng, tlaksamnak, lamzin khamtu, siatnak ninghan thlatem kan tawn mi pawl hi in siatsuahtu an silo, Pathian huham cahnak in teptertu le Pathian duhdawtnak thupi zia le thlumzia in theihter tu sawn an si. Cutin Bawipai kutcak ah kan hngat awk thiam sinsin nak ding hrangah hmanrua men an si. Kan parah siatnak le kan duhlo zawng thlentertu cu Pathian asi tinak silloin satan in Bawipa ah kan lungawinak siatsuah dingin hmanrua ziangvek hmang khal sehla Pathian in kan hrang thatnak, amah thawn kan nai awk sinsin nak ding hrangah hmanrua ah a hmanmi an si sawn asi.\nBonus point ka bet duhmi pakhat a um: Tuisun ah siatnak tiah kan ruah theu mi, tlaksamnak, theih lomi, harsatnak, duhmi kan ngah lomi, le duhlo mi kan tawn rero mi pawl hi in siatsuahtu an si lo. Cuhnakin kanmai tha kan timi, kan tisa duhzawng hi in siatsuahtu sawn asi. Zumnak lamah Pathian Thlarau theihtermi siloin kanmah tisa thinlung in kan khawruahnak in kan fehpi mi, kanmai tisa duhnak cu lalter in ke karn kar mi hi in siatsuahtu sawn asi theu. Pathian thu ten kan nung asile kan parah kan duhkim lomi, duhlomi, le tlaksamnak kan tawn mi zapi ten kan hrangah thatnak sawn an si. Phurnak ah siloin zumnak ah nungin unau tlaihsannak le pumkhat nak tlaihsan in kekar cio uhsi tiah ka lo sawm bet duh.\nZumnak le miphun ah pumkhat asimi, Indy Chin pawlpi laicin senpi ten an zaten Pathian in a lo umpi zia lo theihter aw sehla Khrih ah mangbangza thlawhsuah a lo pekcia mi cen thei dingin lam lo hmuh vivo hramseh! Mi zocio khal, kan miphun le kan miphun Pathian cawimawitu si in kan umnak kawhhran, pawlkom, le innsang cio ah mah le tuanvo neih tuan famkim in Pathian in thlawsuah malza lo sawm cio hram sheh!\nLAKSAWNG KAN NGAH MI CU KAN LUNG A AWI NGAINGAI! ASINAN KAN LUNGAWINAK CU LAKSAWNG INPE TU PA PATHIAN HNENAH ASI SAWN.\nKA LUNG A AWI NGAINGAI!


A Tak ah Cang Ter Aw | VCTH\nA Tak ah Cang Ter Aw\nHome » Cahram » A Tak ah Cang Ter Aw\nBy vcth on September 3, 2012.\nA kum cu 1957 ah a si. California ih kum 10 luan hawklak pa pakhat ih thu a si. Cui tlangval pa te cu American nauhak dang pawl vekin American Football a at cilhpi ve. Cu lai ih A. Football lektu hminthang bik cu Jim Brown a rak si. Cui tlangval pa te tla Jim cu a uar nasa, a thih pi.\nTlangval pa te cu mi farah ngaingai a si. Rawl ei ding ṭhiṭha tla a nei lo. Mi ṭawl te a si. Ruh par ih vun khuh fang. A ruangrai zoh in vitamin a khop lo ti theih thei.\nA.Football lek zohnak peisa tla a nei lo nan Jim ih sign (autograph) ngah thei ding in a zuam. Lektu pawl hnipuan thlengnak khan kiang te in a hngak. Lek an ṭheh in Jim cu a rak suak. Cui tlangval pe te cu “Jim, a lo uar zet tu ka si. Ka khan sung tla na zuk lawnglawng a khat. Cule leitlun A.Football ih tahfung (record) a khiat tu tla na si. Zangfah ten na zuk parah na sign in sen sak aw” tiah lungawi zet mithmai thawn a ti. Jim tla cun a ṭong a cem tiang a ngai sak cule a sen sak.\nJim a feh zik ah cui tlangval pa te cun, “Jim, ni nikhat ah nangmah hnak ih a hmin thang sawn le na khiak mi record pawl a lo lan tu ding ka si,’ tiah rinsan awk tak in a ti. Jim cu a mit a kau. “Ni hmin zo si,” tiah a sut. Tlangval pa te cun “Orenthal James ka si, ka rual pi pawl nih cu OJ in ti,” tiah a let.\nOrenthal James cu a tak in A. Football lektu hmin thang bik pakhat ah a rak cang leh. Jim Brown ih record pawl lan in record thar a nem hnget thei. A felfai mi tumtahnak in nitin kan nun thazang a pek ih a thar thawh ter ringring. Tumtahnak felfai nei uhsi. Cun kan sunmang a tak ah cang ter ding zuam uhsi.